Mikkel Bjørn (DF), 2023-12-14:
Tak for det.
Folketinget vil med det her lovforslag gøre kriminelle mennesker til danske statsborgere.
Med åbne øjne, med et trylleslag gør vi tusindvis af anonyme navne til statsborgere uden nogen form for kontrol med antallet af voldsforbrydere, voldtægtsmand eller bandekriminelle, der befinder sig på lovforslaget.
Det indrømmer ministeren sådan set åbent.
Hvis ikke det var for Dansk Folkepartis grundige behandling af de enkelte ansøgere, havde en velkendt voldsforbryder, der i 2002 overfaldt og intimiderede en af Dansk Folkepartis nærmeste medarbejdere herinde på Christiansborg, også fået dansk statsborgerskab med det her lovforslag.
Og jeg kan ovenikøbet forstå, at både Enhedslisten og Alternativet synes, at det er helt fint, at man kan få dansk statsborgerskab, hvis man har overfaldet en ungdomspolitiker til et politisk skolearrangement.
Enhedslisten og Alternativet vil altså give indfødsret til en tyrker, der slog, sparkede og spyttede Kenneth Kristensen i ansigtet til et politisk debatarrangement og siden blev idømt fængsel for det, efterfølgende løj om det i forbindelse med sin ansøgning om dansk statsborgerskab og afgav en falsk erklæring på tro og love til ministeriet i strid med straffeloven.
Jeg har ikke ord for den afstumpethed, en sådan politisk vurdering er udtryk for.
Til det at se den mand, der har overfaldet og spyttet en i ansigtet, blive indstillet til den ultimative belønning af partier herinde på Christiansborg, der ellers hævder at støtte demokrati og plads til forskellighed, kan man bare sige: Ja, jeg græmmes!
Hvor mange flere voldsmænd, voldtægtsforbrydere eller bandemedlemmer er så at finde på det her lovforslag?
Svaret blæser i vinden.
Denne voldsmand er sandsynligvis kun toppen af isbjerget.
Og det kæmpe hul i indfødsretslovgivningen, vi med denne fejl har afsløret, kommer i kølvandet på en lang række grove forsømmelser på indfødsretsområdet: Der er embedsmænd, der egenhændigt fravælger kriminalitetstjek af kommende statsborgere og med åbne øjne trodser en politisk aftale mellem Folketingets partier.
Det er en forsømmelse, der kun blev afsløret, fordi Dansk Folkeparti få dage forinden spurgte ind til netop supplerende kriminalitetstjek.
Der er sagsakter, der forsvinder ud i den blå luft med den konsekvens, at en kynisk børnemishandler, der har solgt sin 12-årige datter på et somalisk slavemarked og har fået hende tvangsomskåret, nu kan blive for evigt i Danmark stik imod reglerne.
Også her er det Dansk Folkeparti, der graver fejlen frem.
Der er op mod tusind personer, der ved myndighedsfejl er blevet registreret som danske statsborgere og måske har været nede at stemme til danske folketingsvalg flere gange uden at have dansk statsborgerskab; der er ansøgere, der har fået dansk statsborgerskab uden at overholde beskæftigelseskravet; og der er en ulovlig praksis, hvor ansøgninger om tidsubegrænsede opholdstilladelser for folk med verserende straffesager ikke er blevet behandlet i overensstemmelse med loven.
Også her er der en sag, der blev afdækket efter spørgsmål fra Dansk Folkeparti.
Skandalesagerne står i kø.
I Dansk Folkeparti er vi mildest talt
rystede over den lemfældighed og uansvarlighed, der præger dette område.
Og det har vi det levende bevis på i form af den voldsmand, der nu foreslås taget af lovforslaget, og de mange fejl, der alene er blevet opdaget på vores foranledning.
Derudover bør det nævnes, at kriminelle udlændinge dømt for bl.a. narkokørsel, tyveri, hærværk, hæleri og hvidvask, kan optages på lovforslag om indfødsrets meddelelse uden hverken karens eller forelæggelse for Indfødsretsudvalget.
Mere end hver fjerde person på det her lovforslag, nærmere bestemt 776 personer, skal ovenikøbet ikke opfylde de normale betingelser for opnåelse af indfødsret.
Udlændinge dømt for skyderi, overfald, knivstikkeri eller voldtægt kan på grund af statsløsekonventionen optages på lovforslag om indfødsrets meddelelse uden hverken karens eller forelæggelse og uden at skulle kunne dokumentere hverken selvforsørgelse, danskkundskaber eller en bestået indfødsretsprøve.
Svenske statsborgere dømt for bandedrab, voldtægt eller sågar terrorisme kan få dansk indfødsret ved erklæring 7 år efter deres dom.
Og jeg kan bekræfte, at der på dette lovforslag er kriminelle, der har begået uhyrlige former for kriminalitet, og som, hvis det her lovforslag vedtages, får dansk statsborgerskab.